HU Az Európai Unió Hivatalos Lapja L 151/1

A BIZOTTSÁG 500/2013/EU RENDELETE

(2013. május 30.)

a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található acetamiprid, Adoxophyes orana granulovirus BV-0001. törzse, azoxistrobin, klotianidin, fenpirazamin, heptamaloxiloglükán, metrafenon, Paecilomyces lilacinus 251. törzse, propikonazol, quizalofop-P, spiromezifen, tebukonazol, tiametoxám és cukkini sárga mozaik vírus legyengített vírustörzse szermaradék-határértéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az acetamiprid, az azoxistrobin, és a propikonazol tekintetében a 396/2005/EK rendelet II. melléklete és III. mellékletének B. része megállapította a megengedett szermaradék-határértékeket (a továbbiakban: MRL-ek). A klotianidin, a fenpirazamin, a metrafenon, a quizalofop-P, a spiromezifen, a tebukonazol, és a tiametoxám vonatkozó megengedett szermaradék-határértékeket a 396/2005/EK rendelet III. mellékletének A. része határozta meg. Az Adoxophyes orana granulovirus BV-0001. törzse, a heptamaloxiloglükán, a Paecilomyces lilacinus 251. törzse és a cukkini sárga mozaik vírus legyengített vírustörzse tekintetében a II. és a III. melléklet sem állapított meg MRL-t, és az anyagok a 396/2005/EK rendelet IV. mellékletében sem szerepelnek, ezért rá az alapértelmezett 0,01 mg/kg érték vonatkozik.

(2) Egy, az acetamiprid hatóanyagot tartalmazó növényvédő szer porcsinra és hüvelyesekre (bab és borsó) történő alkalmazásának engedélyezésére irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) Az azoxistrobin esetében a salátára és egyéb salátafélére, spenótfélére, a zellerre, a kárdira, a fűszerekre (magvak, gyümölcsök és bogyótermések) és a rebarbarára vonatkozóan nyújtottak be ilyen kérelmet. A klotianidin esetében a friss fűszernövényekre (a turbolya kivételével) vonatkozóan nyújtottak be ilyen kérelmet. A fenpirazamin esetében az őszibarackra, a kajszibarackra és a szamócára vonatkozóan nyújtottak be ilyen kérelmet. A metrafenon esetében a földieperre, a paradicsomra, a paprikára, a padlizsánra, a kabakosokra és a termesztett gombára vonatkozóan nyújtottak be ilyen kérelmet. A propikonazol esetében a citrusfélékre vonatkozóan nyújtottak be ilyen kérelmet. A quizalofop-P esetében a repcemagra, a napraforgómagra, a szójababra és a gyapotmagra vonatkozóan nyújtottak be ilyen kérelmet. A tebukonazol esetében a citrusfélékre (a narancs kivételével), a salátára és egyéb salátafélére, a petrezselyemre, a metélőhagymára és a hüvelyesekre vonatkozóan nyújtottak be ilyen kérelmet. A tiametoxám esetében az étkezési olajbogyóra, az olajkészítésre szánt olajbogyóra, a karfiolra és az articsókára vonatkozóan nyújtottak be ilyen kérelmet.

(4) A 396/2005/EK rendelet 6. cikke (2) és (4) bekezdésének megfelelően kérelmet nyújtottak be a fenpirazaminnek a mandulán, szőlőn és szamócán történő használatára vonatkozóan. A kérelmező állítása szerint a fenpirazaminnek az Egyesült Államokban az említett terményekre vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb szermaradék-értékeket eredményez, ezért magasabb MRL-eket kell megállapítani annak érdekében, hogy e termények behozatalát ne gátolják kereskedelmi akadályok.

(5) A spiromezifen esetében a teára vonatkozóan nyújtottak be ilyen kérelmet. A kérelmező állítása szerint a spiromezifennek Japánban, Indiában és Indonéziában a teára vonatkozóan engedélyezett alkalmazása a 396/2005/EK rendeletben engedélyezett MRL-eknél magasabb szermaradék-értékeket eredményez, ezért magasabb MRL-eket kell megállapítani annak érdekében, hogy a tea behozatalát ne gátolják kereskedelmi akadályok.

(6) A 396/2005/EK rendelet 8. cikkének megfelelően az érintett tagállamok kiértékelték a kérelmeket, az értékelő jelentéseket pedig megküldték a Bizottságnak.

(7) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és indokolással ellátott véleményt adott ki a javasolt MRL-ekről (2). Ezeket a véleményeket továbbította a Bizottságnak és a tagállamoknak, valamint hozzáférhetővé tette a nyilvánosság számára.

(8) A Hatóság indokolással ellátott véleményeiben az acetamiprid hüvelyes zöldségeken (hüvelyes bab és borsó) vagy hüvelyeseken (bab és borsó) történő használatát illetően arra a következtetésre jutott, hogy a vizsgálatok száma nem elegendő új MRL meghatározásához Észak-Európára. A fenpirazamin kajszibarackon és a quizalofop-P szójababon történő használatát illetően arra a következtetésre jutott, hogy a benyújtott adatok nem elegendők új MRL meghatározásához. A fenpirazamin szamócán történő használatát illetően a Hatóság arra a következtetésre jutott, hogy a benyújtott adatok nem elegendők új MRL meghatározásához kültéri használatra.

(9) A többi kérelmet illetően a Hatóság arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások 27 specifikus európai fogyasztói csoport fogyasztói expozíciójának vizsgálata alapján a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó élelmiszerek fogyasztásából következő, egész életen át tartó expozíció, sem az adott termények és termékek túlzott fogyasztása miatti rövid távú expozíció esetén nem merült fel a megengedhető napi bevitel (ADI) vagy az akut referenciadózis (ARfD) túllépésének kockázata.

(10) Az Adoxophyes orana granulovirus BV-0001. törzsét, a Paecilomyces lilacinus 251. törzsét és a cukkini sárga mozaik vírus legyengített vírustörzsét illetően a Hatóság arra a következtetésre jutott (3), hogy ezek az anyagok emberekre nem patogének és nem termelnek toxinokat. Tekintettel e következtetésre indokolt ezeket az anyagokat a 396/2005/EK rendelet IV. mellékletében feltüntetni. A heptamaloxiloglükánt illetően a Hatóság arra a következtetésre jutott (4), hogy azt indokolt a 396/2005/EK rendelet IV. mellékletében feltüntetni.

(11) 2012. július 7-én a Codex Alimentarius Bizottság (CAC) (5) CXL-eket (Codex maximum residue limits) fogadott el az acetamiprid, a klotianidin, a tebukonazol és a tiametoxám tekintetében. Ezeket a CXL-eket MRL-ekként fel kell venni a 396/2005/EK rendeletbe, kivéve azon CXL-eket, amelyek valamely európai fogyasztói csoportra nézve nem biztonságosak, illetve amelyek esetében az Unió fenntartást jelentett be a Codex Alimentarius Bizottságnál (6).

(12) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások megfelelnek a 396/2005/EK rendelet 14. cikke (2) bekezdésében megfogalmazott megfelelő követelményeknek.

(13) A 396/2005/EK rendeletet ezért ennek megfelelően módosítani kell.

(14) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2013. május 30-án. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Az EFSA tudományos jelentése elérető az interneten: http://www.efsa.europa.eu:

Indokolással ellátott vélemény a porcsinban és a hüvelyesekben (bab és borsó) előforduló acetamiprid tekintetében érvényben lévő megengedett szermaradék-határérték módosításáról. EFSA Journal 2012; 10(12):3051 [28 pp.]. doi:10.2903/j.efsa.2012.3051.

Indokolással ellátott vélemény a salátában és egyéb salátafélében, a spenótfélékben, a zellerben, a kárdiban, a fűszerekben és rebarbarában előforduló azoxistrobin tekintetében érvényben lévő megengedett szermaradék-határérték módosításáról. EFSA Journal 2012; 10(11):2991 [27 pp.]. doi:10.2903/j.efsa.2012.2991.

Indokolással ellátott vélemény esetében a mandulában, a szőlőben, a kajszibarackban, az őszibarackban, és a szamócában előforduló fenpirazamin tekintetében érvényben lévő megengedett szermaradék-határérték módosításáról. EFSA Journal 2012; 10(11):2989 [32 pp.]. doi:10.2903/j.efsa.2012.2989.

Indokolással ellátott vélemény a különböző növényekben előforduló metrafenon tekintetében érvényben lévő MRL-ek módosításáról. EFSA Journal 2013; 11(1):3075 [30 pp.]. doi:10.2903/j.efsa.2013.3075.

Indokolással ellátott vélemény a citrusfélékben előforduló propikonazol tekintetében érvényben lévő szermaradék-határértékek módosításáról. EFSA Journal 2012; 10(12):3049 [35 pp.]. doi:10.2903/j.efsa.2012.3049.

Az EFSA indokolással ellátott véleménye: a napraforgómagban és a gyapotmagban előforduló quizalofop-P tekintetében érvényben lévő megengedett szermaradék-határérték módosításáról. EFSA Journal 2010; 8(3):1532 [29 pp.]. doi:10.2903/j.efsa.2010.1532.

Indokolással ellátott vélemény a repcemagban, a napraforgómagban, a gyapotban és a szójababban előforduló quizalofop-P tekintetében érvényben lévő szermaradék-határértékeinek módosításáról. EFSA Journal 2012; 10(12):3008 [28 pp.]. doi:10.2903/j.efsa.2012.3008.

Indokolással ellátott vélemény a teában előforduló spiromezifen tekintetében érvényben lévő szermaradék-határértékeinek módosításáról. EFSA Journal 2012; 10(12):3050 [27 pp.]. doi:10.2903/j.efsa.2012.3050.

Indokolással ellátott vélemény a citrusfélékben (a narancs kivételével), a salátában és egyéb salátafélékben, a petrezselyemben, a metélőhagymában előforduló tebukonazol tekintetében érvényben lévő szermaradék-határértékeinek módosításáról. EFSA Journal 2012; 10(9):2898 [37 pp.]. doi:10.2903/j.efsa.2012.2898.

Az EFSA indokolással ellátott véleménye: a hüvelyesekben előforduló tebukonazol tekintetében érvényben lévő szermaradék-határértékek módosításáról. EFSA Journal 2011; 9(6):2282 [30 pp.]. doi:10.2903/j.efsa.2011.2282.

Indokolással ellátott vélemény a különböző növényekben előforduló klotianidin és tiametoxám tekintetében érvényben lévő szermaradék-határértékek módosításáról. EFSA Journal 2012; 10(11):2990 [44 pp.]. doi:10.2903/j.efsa.2012.2990.

(3) Conclusion on the peer review of the pesticide risk assessment of the active substance Adoxophyes orana granulovirus (Az Adoxophyes orana granulovirus esetében felmerülő kockázatok felméréséről szóló, peszticideket vizsgáló szakértői értékelésből levont következtetés.) EFSA Journal 2012; 10(4):2654 [32 pp.]. doi:10.2903/j.efsa.2012.2654.

Conclusion regarding the peer review of the pesticide risk assessment of the active substance Paecilomyces lilacinus. (A Paecilomyces lilacinus hatóanyagú növényvédő szereknél felmerülő kockázatok felmérésének szakmai vizsgálatából levont következtetések.) doi:10.2903/j.efsa.2007.103r.

Conclusion on the peer review of the pesticide risk assessment of the active substance zucchini yellow mosaic virus - weak strain (A cukkini sárga mozaik vírus legyengített vírustörzse esetében felmerülő kockázatok felméréséről szóló, peszticideket vizsgáló szakértői értékelésből levont következtetés.) EFSA Journal 2012; 10(6):2754 [30 pp.]. doi:10.2903/j.efsa.2012.2754.

(4) Conclusion regarding the peer review of the pesticide risk assessment of the active substance heptamaloxyloglucan. (A heptamaloxiloglükán hatóanyagú növényvédő szereknél felmerülő kockázatok felmérésének szakmai vizsgálatából levont következtetés.) doi:10.2903/j.efsa.2009.334r.

(5) A peszticid-szermaradékok Codex-bizottságának jelentései itt érhetők el:

http://www.codexalimentarius.org/download/report/777/REP12_PRe.pdf

Joint FAO/WHO food standards programme Codex Alimentarius Commission. (FAO/WHO közös élelmiszerszabvány-programmal foglalkozó Codex Alimentarius Bizottság.) Appendix II and III. Thirty-Fifth Session. (55. ülés, II. és III. függelék) Róma, Olaszország, 2012. július 2–7.

(6) Tudományos alátámasztó munka a peszticid-szermaradékok Codex-bizottságának (CCPR) 44. ülésén képviselendő uniós álláspont előkészítéséhez. EFSA Journal 2012; 10(7):2859 [155 pp.]. doi:10.2903/j.efsa.2012.2859.